পরিবারের একমাত্র রোজগেরে সদস্য সে-ই। বাড়িতে দুই সন্তান। তাদের একজন অসুস্থ। পরিবারের এই অবস্থা সত্ত্বেও কাশীপুরে পুলিশ নিগ্রহে রাজু লোধের নাম কেন জড়াল, তা ভেবে পাচ্ছেন না এলাকার বাসিন্দারা!
চিড়িয়ামোড়ে কলকাতা পুলিশের সার্জেন্ট শৈবাল বন্দ্যোপাধ্যায়ের স্ত্রীকে লক্ষ্য করে কটূক্তি এবং তাঁকে মারধরের ঘটনায় প্রধান অভিযুক্ত রাজু। আপাতত সে পুলিশের হেফাজতে। চিড়িয়ামোড়ের কাছেই সব্জিবাগানে তার বাড়ি। শনিবার তার বাড়িতে গিয়ে দেখা গেল, সেখানে তার মা রয়েছেন। ছোট দোতলা বাড়ি। উপরের তলায় বিছানায় শুয়ে রাজুর অসুস্থ সন্তান। রাজুর স্ত্রী তখন শিয়ালদহ আদালতে গিয়েছিলেন। শুক্রবার রাত থেকেই থানা-কাছারি চলছে বলে জানালেন রাজুর মা। তিনি বলেন, ‘‘ওর জিআরপি’র ট্রেনিং চলছিল। শুক্রবারই ছিল শেষদিন। কীভাবে এই কাণ্ড হল, কিছুই বুঝলাম না!’’ বছর তিরিশের রাজু মাধ্যমিক পাশ বলে জানালেন তার মা।
সব্জিবাগান এলাকার বাসিন্দারা জানালেন, রাজু অনেকদিন ধরেই গাড়ি চালাচ্ছিল। অবশ্য শুধু গাড়ি চালানোই নয়, সে কেটারিংয়ের কাজও করত। এক বাসিন্দার কথায়, ‘‘রাজু আগে একটা দলে মিশে নেশা করা শুরু করেছিল। কিন্তু বিয়ের পর থেকে সে সব আস্তে আস্তে ছেড়ে দিচ্ছিল। তার পরেও কীভাবে যে এই কাণ্ড ঘটাল, তা কিছুতেই বোঝা যাচ্ছে না!’’ আরেক বাসিন্দা বলেন, ‘‘এমনিতে খারাপ না ছেলেটা। কখনও পুলিশের সঙ্গে গোলমালও করেনি। যেখানে পরিবারের এই অবস্থা, সেখানে এইসবে জড়িয়ে পড়ার কোনও অর্থ হয়!’’
পুলিশ অবশ্য জানাচ্ছে, রাজু এবং তার সঙ্গী রীতিমতো মত্ত অবস্থায় ছিল। সেই অবস্থাতেই শৈবালের উপর চড়াও হয়েছিল তারা।